KOMISIJOS REGLAMENTAS (EB) Nr. 89/2009
2009 m. sausio 28 d.
leidžiantis naudoti 2009 m. tarifinę kvotą, taikomą tam tikroms į Europos bendriją importuojamoms iš perdirbtų žemės ūkio produktų, nurodytų Tarybos reglamente (EB) Nr. 3448/93, pagamintoms Norvegijos kilmės prekėms
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
atsižvelgdama į 2004 m. spalio 25 d. Tarybos sprendimą 2004/859/EB dėl Europos bendrijos ir Norvegijos Karalystės susitarimo pasikeičiant laiškais dėl Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolo sudarymo (2), ypač į jo 3 straipsnį,
kadangi:
(1)
Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokole (3) ir EEE susitarimo 3 protokole (4) nustatoma prekybos tvarka, kurią susitariančiosios šalys taiko tam tikriems žemės ūkio ir perdirbtiems žemės ūkio produktams.
(2)
EEE susitarimo 3 protokole, iš dalies pakeistame EEE jungtinio komiteto sprendimu 138/2004 (5), nustatytas nulinis muitas, taikomas tam tikriems vandenims, į kuriuos pridėta cukraus ar kitų saldiklių arba aromatinių medžiagų, priskiriamiems prie KN klasifikacinio kodo 2202 10 00, ir kitiems nealkoholiniams gėrimams, į kuriuos pridėta cukraus, priskiriamiems prie KN klasifikacinio kodo ex 2202 90 10.
(3)
Nulinio muito taikymas vandenims ir kitiems atitinkamiems gėrimams buvo laikinai sustabdytas Norvegijai Europos bendrijos ir Norvegijos Karalystės susitarimu pasikeičiant laiškais dėl Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolo (6) (toliau - susitarimas), patvirtintu Sprendimu 2004/859/EB. Pagal šio susitarimo suderinto protokolo IV punktą be muito importuoti Norvegijos kilmės prekes, kurių KN kodas 2202 10 00 ir ex 2202 90 10, leidžiama tik neapmuitinamos kvotos ribose, o viršijus kvotą mokamas muitas.
(4)
Komisijos reglamentu (EB) Nr. 93/2008 (7) panaikintas laikinas bemuičio režimo sustabdymas 2008 m. sausio 1 d.-gruodžio 31 d. laikotarpiu tam tikroms į Bendriją importuojamoms Norvegijos kilmės prekėms, kurių KN kodai yra 2202 10 00 ir ex 2202 90 10.
(5)
Yra būtina leisti naudoti 2009 metų tarifinę kvotą atitinkamiems nealkoholiniams gėrimams. Paskutinę metinę kvotą 2007 metais atitinkamiems produktams leista naudoti Komisijos reglamentu (EB) Nr. 1795/2006 (8). 2008 metais metinės kvotos nebuvo leista naudoti. Todėl 2009 metų kvota turėtų būti tokia pati kaip ir 2007 m.
(6)
1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (9), nustatytos tarifinių kvotų administravimo taisyklės. Tikslinga nustatyti, kad šiuo reglamentu leidžiama naudoti tarifinė kvota būtų administruojama vadovaujantis šiomis taisyklėmis.
(7)
Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais I priede, valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2009 m. sausio 1 d.-gruodžio 31 d. priede nustatyta Bendrijos tarifinė kvota leidžiama naudoti priede išvardytoms Norvegijos kilmės prekėms, jame nurodytomis sąlygomis.
2. Priede išdėstytoms abiejų šalių prekėms taikomos kilmės taisyklės yra pateikiamos Europos ekonominės bendrijos ir Norvegijos Karalystės dvišalio laisvosios prekybos susitarimo 3 protokole.
3. Importuojant kvotą viršijančius kiekius taikomas preferencinis 0,047 EUR/l muitas.
2 straipsnis
1 straipsnio 1 dalyje nurodytą Bendrijos tarifinę kvotą administruoja Komisija, remdamasi Reglamento (EEB) Nr. 2454/93 308a, 308b ir 308c straipsniais.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. sausio 28 d.